钦定古今图书集成/理学汇编/学行典/第061卷 > 王龙溪集 > 《诸会语》
## 钦定古今图书集成/理学汇编/学行典/第061卷 > 王龙溪集 > 《诸会语》

先生谓遵岩子曰：“正心，先天之学也；诚意，后天之学
也。”遵岩子曰：“必以先天、后天分心与意者，何也？”先生
曰：“吾人一切世情嗜欲，皆从意生。心本至善，动于意
始有不善。若能在先天心体上立根，则意所动自无
不善，一切世情嗜欲自无所容，致知工夫自然易简
省力，所谓后天而奉天时也。若在后天动意上立根”，
未免有世情嗜欲之杂。才落牵缠，便费斩截致知工
夫，转觉繁难。欲复先天心体，便有许多费力处。颜子
有“不善未尝不知，知之未尝复行”，便是先天易简之
学。《原宪》“克伐怨欲不行”，便是后天繁难之学，不可不
辨也。